**ΓΙΑΤΙ Η ΔΙΟΙΚΗΣΗ ΜΑΥΡΙΔΗ ΑΚΥΡΩΣΕ ΑΝΑΙΤΙΩΣ ΤΗΝ ΕΝΑΡΞΗ ΤΟΥ ΕΡΓΟΥ ΤΗΣ ΚΕΝΤΡΙΚΗΣ ΠΛΑΤΕΙΑΣ ΠΕΥΚΗΣ;**

Με μια πρωτοφανή απόφαση, την περασμένη εβδομάδα, της Οικονομικής Επιτροπής του Δήμου, στην οποία προεδρεύει ο δήμαρχος, ακυρώθηκε το κονδύλι των 74.400 ευρώ που είχε εγγραφεί στον προϋπολογισμό για έναρξη κατασκευής του έργου της Κεντρικής Πλατείας Πεύκης. «Διότι η πίστωση δεν θα χρησιμοποιηθεί» όπως αναφέρεται έτσι ωμά στην απόφαση για την αναμόρφωση του προϋπολογισμού. Μια απόφαση που θα περάσει βέβαια και από το Δημοτικό Συμβούλιο αλλά κι εκεί ο κ. Μαυρίδης διαθέτει πλέον την πλειοψηφία, μετά την μεταγραφή που έκανε τελευταία των δημοτικών συμβούλων Μονεμβασιώτη και Πιπερίγκου από δυο παρατάξεις της αντιπολίτευσης.

**Η απόφαση αυτή του κ. Μαυρίδη για την πλατεία δημιουργεί τεράστιες ευθύνες για το δήμαρχο και την ομάδα του, που ενδεχομένως δεν είναι μόνο πολιτικές και αυτοδιοικητικές. Την κατασκευή της Κεντρικής Πλατείας (Πέρρου) είχαν περάσει με ψήφους 15-14 οι παρατάξεις της αντιπολίτευσης στη συνεδρίαση της 18ης Δεκεμβρίου 2019. Ήταν τότε μια μεγάλη νίκη της πόλης και των πολιτών απέναντι στην άρνηση της ομάδας του δημάρχου να συμπεριλάβει στον προϋπολογισμό την κατασκευή της Πλατείας. Ενός έργου της Πεύκης που είχε σχεδιάσει και δημοπρατήσει το 2010 η τότε διοίκηση Θεοδωρακόπουλου αλλά ματαιώθηκε αργότερα αναιτίως επί της αποτυχημένης δημαρχίας Φωκιανού (2011-2014), παρά το γεγονός ότι το πλήρωνε εξ ολοκλήρου η Περιφέρεια, μαζί με την ανάπλαση της Λεωφόρου Ειρήνης.**

Η αντιπολίτευση λοιπόν ενώθηκε πριν από 11 μήνες κι έφερε το πρώτο σημαντικό αποτέλεσμα στο δήμο μας καθώς διαπίστωσε για μια ακόμη φορά των απραξία του δημάρχου και της ομάδας του. Με ψήφους 15 που συγκέντρωσαν οι τέσσερις παρατάξεις της μειοψηφίας, έναντι 14 ψήφων της κυβερνώσας παράταξης αποφασίστηκε να προχωρήσει ο δήμος στην κατασκευή της Κεντρικής Πλατείας Πεύκης, της γνωστής ως πλατείας Πέρρου, που βρίσκεται κοντά στον Άγιο Παντελεήμονα, μεταξύ των οδών Κουντουριώτου-Δαγκλή-Αγίου Παντελεήμονα.

Η δέσμευση του χώρου για πλατεία είχε αποφασιστεί το 1990 επί δημαρχίας Κυδωνάκη, η πράξη απαλλοτρίωσης που είχε συνέπεια την υποχρέωση των περιοίκων να καλύψουν περίπου το 35% της αξίας του οικοπέδου έγινε το 1999 επι δημαρχίας Καμάρα και η οριστική εξόφληση του οικοπέδου με την καταβολή και του τελευταίου ευρώ της αποζημίωσης πραγματοποιήθηκε στις 14 Μαρτίου 2008 επί δημαρχίας Γιάννη Θεοδωρακόπουλου.

**Αμέσως ο τότε δήμαρχος με τους συνεργάτες του ξεκίνησαν μεθοδικά και συντονισμένα να εξασφαλίσουν τη χρηματοδότηση του έργου μαζί με την ανάπλαση της Λεωφόρου Ειρήνης. Και τα κατάφεραν, με αποτέλεσμα να έχουμε τη δημοπράτηση του μεγάλου έργου πνοής στις 20 Ιουλίου 2010, από τον τότε δήμαρχο Γιάννη Θεοδωρακόπουλο. Όμως το έργο δεν έγινε ποτέ γιατί οι εκλογές που ακολούθησαν έφεραν στη διοίκηση του ενοποιημένου πλέον δήμου το δήμαρχο Λυκόβρυσης (Δ. Φωκιανός) ο οποίος συνεπικουρούμενος από τον πρώην δήμαρχο Π. Καμάρα, τον νυν δήμαρχο Αν. Μαυρίδη κ.α. αποφάσισε εντελώς αναίτια και προκλητικά την ακύρωση μεγάλου του έργου, φέρνοντας την πόλη χρόνια πίσω.**

«*Κανένας δεν έμαθε πού πήγαν τα 3.700.000 που ήταν ο προϋπολογισμός αυτής της τεράστιας σημασίας έργου και είχαμε εξασφαλίσει με μεγάλες προσπάθειες από τη Νομαρχία Αθηνών. Και ήταν τεράστιας σημασίας γιατί πραγματικά θα άλλαζε την εικόνα της Πεύκης και θα αναβάθμιζε την ποιότητα ζωής των κατοίκων, αφού πέρα από την Κεντρική πλατεία θα είχαμε τώρα τον πιό ωραίο δρόμο και εμπορικό και αναψυχής, των βορείων προαστείων. Δυστυχώς η Λ. Ειρήνης έμεινε στην κατάσταση που τη βλέπετε, υποβαθμίζοντας την ποιότητα ζωής των κατοίκων και βεβαίως υποτιμώντας και την περιουσίας τους»* τόνισε ο Γιάννης Θεοδωρακόπουλος. Και πρόσθεσε:

«Δεν πρόκειται να αφήσουμε να περάσει έτσι κι αυτή η προκλητική απόφαση της διοίκησης Μαυρίδη. Η πόλη μας δεν μπορεί να πηγαίνει συνεχώς προς τα πίσω».

Για την ιστορία, όπως αναφέρεται και στην επίσημη απόφαση (αρ. 166/2019) που δημοσιεύθηκε στη διαύγεια, εναντίον της δημιουργίας της πλατείας και κατά της βούλησης των 15 δημοτικών συμβούλων της αντιπολίτευσης για να απαλλαγούν οι περίοικοι από την συνεισφορά τους για την υπεραξία των κατοικιών με νομοθετιική ρύθμιση ή προεδρικό διάταγμα, ψήφισαν το 2019 οι δημοτικοί σύμβουλοι της διοίκησης Μαυρίδη (Ιωάννου, Μαμαλάκη, Πανταζής, Νικολαροπούλου, Ασπραδάκη, Παπανικολάου, Καρύμπας, Τσελέντας, Μουρατίδου, Μεντεσίδου, Νικολιδάκης, Μαρμαγγιόλης, Κοκορόσκος, Ποριώτου). Αλλά ηττήθηκαν. Τώρα κάποιοι άλλοι της πλειοψηφίας (Μαυρίδης, Μονεμβασιώτης, Μεντεσίδου, Μεντεσίδου κλπ) ψήφισαν να ακυρωθεί η χρηματοδότηση για την έναρξη του έργου

Θα επανέλθουμε με περισσότερες λεπτομέρειες για το μεγάλο αυτό θέμα.